อลิอันซ์พุ่งเป้าปั๊มเบี้ยผ่านทีวี
กรมธรรม์ใหม่จับกลุ่มสูงอายุรักษาแชมป์ช่องทางขายตรง
29 มิ.ย. 2555

กรมธรรม์ใหม่จับกลุ่มสูงอายุรักษาแชมป์ช่องทางขายตรง
นายจิตรา การัน มูกันดาน รองกรรมการผู้จัดการใหญ่ สายงานบริหารการขายผ่านช่องทางการตลาดขายตรง ธนาคารและธุรกิจประกันกลุ่ม บริษัท อลิอันซ์ อยุธยา ประกันชีวิต เปิดเผยว่า ในปีนี้บริษัทยังตั้งเป้าทำเบี้ยรับปีแรกผ่านช่องทางขายตรงให้ได้ 1,000 ล้านบาท โดยไตรมาสแรกทำเบี้ยได้แล้ว 250 ล้านบาท หรือเพิ่มขึ้น 10% เมื่อเทียบกับช่วงเดียวกันของปีก่อน และยังครองส่วนแบ่งตลาดเป็นอันดับ 1 อยู่ที่ 33% โดยมีเป้าหมายหลักต้องการรักษาความเป็นผู้นำตลาดช่องทางขายตรงให้ได้เหมือนเดิม หลังจากทำได้มาแล้ว 4 ปีติดต่อกัน
สำหรับกลยุทธ์ในช่วงครึ่งปีหลังนี้ บริษัทจะเน้นขายและสร้างการเติบโตผ่านช่องทางขายตรงผ่านโทรทัศน์เป็นหลัก เพราะเห็นว่าช่องทางการขายตรงผ่านโทรทัศน์เป็นช่องทางที่มีแนวโน้มขยายตัวเพิ่มขึ้นอีกมาก และมีศักยภาพสูงในการสื่อสารข้อมูลผลิตภัณฑ์ให้เข้าถึงกลุ่มเป้าหมายได้อย่างทั่วถึง
นายจิตรา กล่าวว่า ล่าสุดได้ออกกรมธรรม์ใหม่ “สูงวัย ใช่เลย” ที่ถูกออกแบบให้เข้าใจง่าย คุ้มค่าราคา เลือกจ่ายเบี้ยแบบรายเดือนถึงรายปีได้ อนุมัติได้ง่าย ไม่ต้องตรวจและตอบคำถามสุขภาพ สามารถตอบโจทย์ความต้องการของกลุ่มเป้าหมายที่เป็นผู้สูงอายุ ซึ่งชอบดูโทรทัศน์และมีเวลาดูมากกว่ากลุ่มอื่นได้ดี 
ทั้งนี้ ได้มีโฆษณาตัวใหม่ที่มี “นพพล โกมารชุน” นักแสดงรุ่นใหญ่ ซึ่งมีบุคลิกน่าเชื่อถือ ดึงดูดกลุ่มเป้าหมายได้ดี เป็นตัวแทนผู้สูงอายุที่มีสุขภาพดี มาเป็นพรีเซนเตอร์ หรือผู้แนะนำสินค้า โดยคาดว่าจะกระตุ้นการโทรศัพท์เข้ามาซื้อประกันทันทีหลังจากรับข้อมูลจากภาพยนตร์โฆษณาออกไปได้มากขึ้น
“ที่ผ่านมาจะมีลูกค้าที่ดูโฆษณาแล้วโทรศัพท์กลับมาซื้อประมาณ 510% ซึ่งหากตลาดโดยรวมนิยมการซื้อสินค้าผ่านการแนะนำทางโทรทัศน์มากขึ้น อาจทำให้ช่องทางนี้มียอดขายเพิ่มเป็น 20% ก็ได้ แบบเดียวกับญี่ปุ่นและเกาหลีที่ช่องทางโทรทัศน์ได้รับความนิยมมาก” นายจิตรา กล่าว
อย่างไรก็ตาม คาดว่าปีนี้จะได้เบี้ยจากการขายผ่านโทรทัศน์ประมาณ 10% หรือ 120 ล้านบาท เมื่อเทียบกับช่องทางขายตรงทั้งหมด โดยในช่วงครึ่งปีหลังนี้จะมีกรมธรรม์ใหม่ที่ขายผ่านโทรทัศน์ออกมาอีก 2 ตัว และคาดว่าในปี 2556 เบี้ยจากการขายผ่านโทรทัศน์จะเพิ่มเป็น 200 ล้านบาท